Nos dominus Berziaci et de Sancto Germano in Brexia notum facimus universis quod cum vinea sive clausum de Varenis situm apud Mariacum, quem reverendi patres abbas et conventus Cluniacenses tenent, nobis diceremus commissum pro eo quod Guillelmus de Varennis, miles, quondam eundem clausum, qui de feudo nostro erat, vendiderat religiosis viris predictis ac propter hoc abbatem et conventum impetiissemus predictos; tamdem amicis communibus interponentibus partes suas, ob reverenciam rev[er]endi patris Yvonis, Cluniacensis abbatis, quicquid juris habemus vel habere possumus in clauso predicto pro nobis, heredibus successoribusque nostris eidem Ivoni conventuique predicto perpetuo concedimus et quittamus. In cujus rei testimonium ipsis abbati et conventui presentes litteras tradidimus sigilli nostri munimine roboratas. Actum et datum in festo translationis beati Benedicti, anno Domini Mº CCº LXº tertio.